text: "Liglad" kørte sig i semifinale, men kom ikke videre
  26 august 2017 kl. 20.23
  Grindsted-køreren Michael ”Liglad” Jepsen Jensen pustede nyt liv i dansk speedway, da han kørte sig i semifinalen i det polske grandprix.
  Grandprixet var det ottende i VM-serien. I polske Gorzow kørte den danske reserve sig i semifinalen. Han pustede dermed lidt liv i dansk speedway, som har haft det hårdt på det seneste.
  Semifinalen blev dog endestation for Michael Jepsen Jensen.
  Michael Jepsen Jensen var eneste danske deltager. De faste kørere er ude med skader.
  Nicki Pedersen har været væk længe. Han har i fem af de første syv grandprixer været afløst af Peter Kildemand. Men nu er også han ramt af skade.
  Det samme gælder den faste danske grandprixkører Niels-Kristian Iversen, og da VM-serien også er ramt af andre skader, måtte man dykke godt ned i reservestaben.
  Derfor var der plads til Michael Jepsen Jensen i Gorzow som femtereserve og som eneste dansker.
  Det var et lille plaster på såret for Jepsen Jensen, der for nylig missede at kvalificere sig til næste års VM-serie.
  